九誦 河伯
作者：鮮于侁
朝代：宋

paragraphs: 清秋方初兮霪雨降而無時，舊坊弗治兮河水泛濫而爲災。
潏汨沸渭兮澎湃奔波而霈來，崩騰覆溺兮夫豈河伯之不仁。
汗漫千里兮蕩然室閭，耄稚驚號兮丘冢爲家。
蛟螭憤怒兮魚鼈縱横，黿鼉馳騖兮鳬鶩飛翔。
皇天無親兮視聽以民，五序參差兮咎極以滋。
聖惟唐堯兮固遭横流，臣有舜禹兮輿心所依。
禦災拯溺兮九叙可歌，四凶遂去兮二人以陞。
天地平成兮海隅蒙福，白馬玉璧兮非神之欲。